সুয়ারেজ-কাবানি জুটি নিয়ে হইচই চলছিল বিশ্বকাপের আগে থেকেই। আমাদের মতো লা লিগা আর ইপিএল দেখা বাঙালি সুয়ারেজকে চিনত। আর নেইমার পিএসজি-তে যোগ দেওয়ায় কিছুটা ফরাসি লিগ দেখার চেষ্টা করেছিল দিন কয়েক। কিন্তু কাবানির ব্যাপারটা সে ভাবে বুঝতে পারেনি। রাশিয়ায় সেই দায়িত্ব গ্রুপ লিগেই কাঁধে তুলে নিয়েছিলেন ৩১ বছর বয়সি স্ট্রাইকার। কিন্তু তাঁর আরও অনেক কিছু প্রমাণ করার ছিল সিআর সেভেনের মঞ্চে। পাশে বিখ্যাততর সতীর্থ সুয়ারেজকে নিয়ে তিনি গোটা বিশ্বকে দেখিয়ে দিলেন তারকা মানেই বার্সেলোনা আর রিয়াল মাদ্রিদ নয়। যে দু’টি গোল কাবানি এ দিন করলেন, দু’টোই মনে রেখে দেওয়ার মতো। বিশেষত প্রথমটা। যেখানে মাঝমাঠ থেকে সুয়ারেজের সঙ্গে এ-প্রান্তে ও-প্রান্তে স্রেফ তিনটি পাস খেলে গোল করে গেলেন তিনি। তখন ম্যাচের সাত মিনিট।